POLITIKK: For å kunne stille liste i kommunestyre- og fylkestingsvalget til høsten må man ha minst sju personer på lista.

Ettersom Piratpartiet i Rogaland bare hadde seks navn, stilte Oddvar Larsen fra Karmøy seg til disposisjon.

– Jeg er jo medlem i partiet, og ville hjelpe dem med å kunne stille liste, sier han til TV Haugaland.

– Trenger nytt blod

Til daglig jobber Larsen som opplæringskonsulent ved Opplæringskontoret i Karmøy.

Årsaken til at han stiller for nettopp Piratpartiet er i stor grad at han har sett seg lei på etablerte partier og tilhørende politikere.

– Mesteparten av dem er etter hvert karrierepolitikere. Vi trenger nytt blod og nye folk, mener 43-åringen.

Han er den eneste av de sju listekandidatene i Rogaland som ikke er fra sørfylket.

Ingen skattepolitikk

Fylkeslederen i Rogaland er fra Sandnes. Han heter Olve Andreas Austlid, og er ’72-modell.

Han sier til TV Haugaland at Piratpartiet er et rettighetsparti. Retten til privatliv, og retten til innsyn i offentlige prosesser står sterkt.

– Men hva med annen politikk? Eldreomsorg? Skattlegging? Miljø?

– Du kan si vi ennå former politikken vår. Våre medlemmer kommer fra et hav av partier, alt fra Rødt til Fremskrittspartiet. Vi har lyst til å mene mye om mange saker, men vil først prioritere personvern og åpenhet i det offentlige, sier Austlid.

Piratpartiet har høyest oppslutning blant den yngre generasjon, og overrasket med en oppslutning på 4,3 prosent under skolevalget i 2013.